
A csapadék előrejelezhetőségének vizsgálata a dunai és a tiszai vízgyűjtőkre vonatkozóan ECMWF ensemble előrejelzések alapján

A csapadék mennyiségének pontos időbeli és területi eloszlásának az előrejelzése még a modern numerikus modellek alkalmazásával is nagy kihívást jelent. Ennek oka, hogy a csapadékkeletkezéshez szükséges mikrofizikai folyamatok rendkívül összetettek, és ezeket a modellek nem minden esetben tudják egyértelműen prognosztizálni. A hegyvidéki területeken még bonyolultabb a feladat, mert a csapadékképződés során, a domborzati sajátosságokból eredően egyéb trigger hatások is fellépnek. Az előrejelzésekben kiemelt szerepet kapnak a rövid időn belül lehullott, nagy mennyiségű csapadékok, amelyek akár árvizet is okozhat. Az évről-évre visszatérő árvizek és az ezeket okozó csapadékos időjárási helyzetek vizsgálata kiemelten fontos mind meteorológiai, mind hidrológiai szemszögből.
Mivel a csapadék előrejelzés egy elég bizonytalan feladat, ezért különösen indokolt az ensemble előrejelzések alkalmazása, ugyanis a valószínűségi előrejelzések kifejezik a prognózis megbízhatóságát is. A tudományos diákköri dolgozatomban mérési adatok és ECMWF ensemble előrejelzések alapján vizsgálom az 1994-2013 közötti időszak csapadék viszonyait, a Duna és a Tisza vízgyűjtő területeire koncentrálva. A mérési adatokból és a reforecast előrejelzésekből készített valószínűségi eloszlásfüggvények közötti különbségeket Kolmogorov-Szmirnov próbával vizsgálom. Az extrém csapadékos időszakok szinoptikus helyzetét és a hozzájuk tartozó determinisztikus és ensemble előrejelzések beválását térképes megjelenítés és fáklyadiagramok segítségével tanulmányozom.
Az előrejelzések javítása érdekében kalibrációs eljárást használok. A kalibráció révén a modell futtatás eredményeként kapott elsődleges előrejelzés pontosítható. A módszer lényege, hogy az aktuális nyers ensemble előrejelzést a korábbi modell klíma eloszlásfüggvény és a megfigyelési klíma eloszlásfüggvény egymáshoz való viszonyától függően módosítjuk.
A vizsgálatok alapján elmondhatjuk, hogy az ensemble csapadék előrejelzés kalibráció alkalmazásával javítható. Az elvégzett munka eredményeként, az Országos Meteorológiai Szolgálatnál várhatóan 2015. I. félévében a vízgyűjtőkre vonatkozó ensemble csapadék előrejelzés kalibráció operatív bevezetésre kerül.



